514 personer er smittet med coronavirus i Danmark, oplyser statsminister Mette Frederiksen på et pressemøde.

»Vi har bevæget os videre til næste fase af, hvor smittede herhjemme også begynder at smitte hinanden,« siger hun.

Alles adfærd bliver helt afgørende for, at spredningen ikke bliver værre, siger statsministeren.

»Vi skal hellere handle i dag end i morgen,« siger hun.

Sundhedsminister Magnus Heunicke (S) deltager også ved pressemødet. Han oplyser, at to af de 514 smittede er indlagt i kritisk tilstand. I alt 10 er i øjeblikket indlagt med virusset.

Meldingen kommer på et pressemøde, hvor statsministeren præsenterer en række nye tiltag for at mindske spredningen af coronavirus.

Hun siger, at hun håber på opbakning fra danskerne til tiltagene, der er de hidtil drastiske i dansk regi.

Blandt andet bliver alle offentligt ansatte, der ikke varetager kritiske funktioner, sendt hjem fra arbejde fredag og to uger frem.

Derudover bliver alle elever og studerende på uddannelsesinstitutioner sendt hjem nu. Det gælder foreløbig to uger fra fredag. Alle skoler og dagtilbud lukkes fra mandag og to uger frem.

/ritzau/